CELEX: 62020CN0683
Language: mt
Date: 2020-12-17 00:00:00
Title: Kawża C-683/20: Rikors ippreżentat fis-17 ta’ Diċembru 2020 – Il-Kummissjoni vs Is-Slovakkja

15.2.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 53/27
            
         
      Rikors ippreżentat fis-17 ta’ Diċembru 2020 – Il-Kummissjoni vs Is-Slovakkja
      (Kawża C-683/20)
      (2021/C 53/37)
      Lingwa tal-kawża: is-Slovakk
      
         Partijiet
      
      
         Rikorrent: Il-Kummissjoni Ewropea (rappreżentanti: R. Lindenthal, M. Noll-Ehlers, agenti)
      
         Konvenut: Ir-Repubblika tas-Slovakkja
      
         Talbiet
      
      
                  —
               
               
                  tikkonstata li r-Repubblika tas-Slovakkja kisret l-Artikolu 8(2), u l-Artikolu 10(2), moqrija flimkien mal-Anness VI tad-Direttiva 2002/49/KE (1) tal-Parlament Ewropew u tal-Kunsill tal-25 ta’ Ġunju 2002 li tirrigwardja l-istudju u l-amministrazzjoni tal-ħsejjes ambjentali, billi naqset milli tfassal pjanijiet ta’ azzjoni u tibgħat lill-Kummissjoni sunt tal-pjanijiet ta’ azzjoni għal 445 triq maġġuri;
               
            
                  —
               
               
                  tikkonstata li r-Repubblika tas-Slovakkja kisret l-Artikolu 8(2), u l-Artikolu 10(2), moqrija flimkien mal-Anness VI tad-Direttiva 2002/49/KE tal-Parlament Ewropew u tal-Kunsill tal-25 ta’ Ġunju 2002 li tirrigwardja l-istudju u l-amministrazzjoni tal-ħsejjes ambjentali, billi naqset milli tfassal pjanijiet ta’ azzjoni u tibgħat lill-Kummissjoni sunt tal-pjanijiet ta’ azzjoni għal 16-il linja ferrovjarja maġġuri; u
               
            
                  —
               
               
                  tikkundanna lir-Repubblika tas-Slovakkja għall-ispejjeż.
               
            
         Motivi u argumenti prinċipali
      
      Skont l-Artikolu 8(2) tad-Direttiva 2002/49/KE tal-Parlament Ewropew u tal-Kunsill tal-25 ta’ Ġunju 2002 li tirrigwardja l-istudju u l-amministrazzjoni tal-ħsejjes ambjentali, ir-Repubblika tas-Slovakkja kellha tiżgura t-tfassil ta’ pjanijiet ta’ azzjoni għat-toroq maġġuri (toroq b’iktar minn 3 miljun passaġġi ta’ vetturi fis-sena) u għal-linji ferrovjarji maġġuri (linji tal-ferrovija b’iktar minn 30 000 passaġġi ta’ ferroviji fis-sena) fit-territorju tagħha mhux iktar tard mit-18 ta’ Lulju 2013. Skont l-Artikolu 10(2), moqri flimkien mal-Anness VI ta’ din l-istess direttiva, ir-Repubblika tas-Slovakkja kellha tiżgura ruħha li s-sunti tal-pjanijiet ta’ azzjoni jintbagħtu lill-Kummissjoni mhux iktar tard mit-18 ta’ Jannar 2014.
      Ir-Repubblika tas-Slovakkja naqset milli twettaq l-obbligi li hija għandha taħt l-Artikolu 8(2) u l-Artikolu 10(2), moqrija flimkien mal-Anness VI tad-Direttiva, f’dak li jirrigwarda 445 triq maġġuri u 16-il linja ferrovjarja maġġuri, li hija kellha tinnotifika minn qabel lill-Kummissjoni.
      
         (1)  ĠU Edizzjoni Speċjali bil-Malti, Kapitolu 15, Vol. 7, p. 101.